En meget stor sag fylder i medierne og rundt omkring ved spisebordene i det danske land lige nu. 1.004 børn og unge er sigtet for deling af sexvideoer, og dermed har de begået en lovmæssig overtrædelse ved deling af børneporno. Herunder er 56 nordjyder sigtet. Meningerne i det danske land er delte. Både når det kommer til de anklagede, og når det kommer til dem, der figurerer på billederne. Jeg vil prøve at nuancere debatten ved at give min holdning til kende og fortælle om bevæggrundene for den. Jeg synes, det er fantastisk, at det endelig får konsekvenser at tage del i deling af nøgenbilleder. Jeg er ovenud lykkelig for, at der endelig bliver taget hånd om et problem, der har hersket i det danske samfund en årrække. Et problem, der i høj grad er kommet i kølvandet på en teknologisk udvikling, der nemt og enkelt muliggør delingens indtog i det danske samfund. Således stod jeg klokken 23.03 tirsdag den 16. januar 2018 og børstede mine tænder, mens jeg var i gang med at læse mandagens artikel fra TV2 Nord: 19-årig nordjyde i chok over sigtelse i sexvideo sag: Det vil ødelægge mit liv . Jeg var nær ved at blive kvalt i skummet fra tandpastaen. Hakkende og hostende mærkede jeg irritationen i min mund. Pigen i artiklen er af den opfattelse, at hun er blevet uretfærdigt behandlet. Det er jeg helt uenig i. En klam og forfærdelig kultur? Jeg forstår godt pigens frustration. Jeg forstår godt, at det kommer som et chok for hende. Jeg forstår godt, at hun ikke har opsøgt denne video med en hensigt om at være ond. Og jeg er enig i mange eksperters råd om, at man skal være ekstra varsom i denne omfattende sag, når det er unge mennesker, det vedrører. Med det sagt så synes jeg egentlig også, at hendes holdning er et meget godt eksempel på udviklingen i det danske samfund. I alt for lang tid har det været kutyme at acceptere delingen af nøgenbilleder i samfundet. Det viser mangel på selvindsigt, når mange af de anklagede ikke forstår alvoren og ikke vil tage ansvar. Størstedelen af dem, der deler billederne, er velfungerende, unge, friske mennesker, der er underlagt en klam og forfærdelig kultur. Det skal der gøres op med! Tag bare eksemplet med Emma Holten, der prøver at gøre op med det. Hun har i de seneste år markeret sig i feminismens navn. Historien med Holten starter med, at hun gennem et længevarende forhold sender nøgenbilleder til sin kæreste. Nogle måneder efter Holtens brud til sin kæreste begynder hun at få beskeder fra mænd rundt omkring i verden, der har set hendes krop liggende på en flatterende måde på en internetside. Denne side har delt billedet, hvor man kan finde tilsvarende billeder af tusindvis af andre unge kvinder. På nævnte side står kvindernes kontaktinformationer. Denne opdagelse får Emma Holten til at starte en kamp mod systemet om at få fjernet sit billede. Det lykkes ikke. I årevis efter har hun holdt foredrag om hverdagssexisme og undertrykkelse af kvinder i de moderne samfund, og hun har først for nylig trukket sig tilbage til en mere rolig hverdag. Sexistiske og nedenladende kommentarer Pointen med at drage Emma Holten ind i mit blogindlæg bunder i de efterfølgende konsekvenser, det fik for hendes liv. Dagligt begyndte hun at modtage sexrelaterede beskeder fra mennesker, hun ikke kendte. I medierne blev hun kritiseret for at have sendt de billeder, og ansvaret for delingen faldt direkte tilbage på hende selv. Kig blot under kommentarsporerne, hvor ufatteligt mange mennesker ytrer deres holdning gennem sexistiske og nedladende kommentarer direkte henvendt til Holten. Med udgangspunkt i dette begyndte Holten at problematisere de tendenser, der hersker i samfundet. De tendenser, der gør, at ansvaret falder direkte tilbage på personen på billedet. Personer man, i min optik, burde kalde ofre. Det er nemlig præcis, hvad de er. Ofre. De er ofre for en kultur, hvor det rent faktisk er mere vane at sige, at det er deres skyld, end det er at sige, at det ikke er deres skyld. Det er en falliterklæring til almindelig forståelse for menneske, for det er aldrig deres, når en anden person misbruger deres billeder. I høj grad er misbrugerne tillidsbrydere, og ansvaret hviler på dem og deres ugerning. I en Tinder- og Snapchat-verden Derfor bliver vi nødt til alle sammen at tage et ansvar. I en verden med sociale medier som Tinder og Snapchat tror vi, at grænsen for det acceptable har rykket sig. Hver dag florerer mange tusind billeder af nøgne kvindekroppe og mandekroppe rundt på de sociale medier uden tanke på, hvordan personerne på billederne har det med det. Der er nærmest gået sport i at have mest muligt kendskab til billederne og hvilke personer, der er portrætteret på dem. På mit gymnasium var der en lille, lukket gruppe, hvor der blev delt billeder af poserende, nøgne piger. I min vennegruppe faldt snakken ofte på, om man selv figurerede i gruppen. Med en underliggende frygt og ondt i maven gik mange piger rundt og frygtede det. Indtil vores rektor fik nys om tendensen, tog affære og kontaktede politiet samtidig med, at hun kom med en klar holdning på gymnasiet om, at den slags ikke ville blive tolereret. Det var godt, at der blev gjort noget. Det var godt, at det fik konsekvenser. Og det er godt, at denne tankegang langsomt er ved at manifestere sig i vores samfund. Uden konsekvenser lærer man ikke at begrænse sig og holde sig inden for helt grundlæggende god opførsel med respekt for andre. Den nøgne, naturlige krop Derfor er jeg glad. Jeg er glad helt ind til knoglerne, fordi der langsomt - men sikkert - bliver et opgør med en kultur, der har hersket i alt for lang tid. Jeg er glad, og derfor, kære læser, vil jeg opfordre dig til at bryde den onde cirkel. Send ikke billederne videre, hvis du får dem. Opdrag dine børn til at blive gode og næstekærlige medborgere. Det er vores fælles ansvar at værne om et godt Danmark. Hvis du stadigvæk er i tvivl om, hvorvidt det er ofrenes ansvar, så synes jeg, at du skal stille dig selv dette spørgsmål: hvordan ville jeg have det, hvis jeg lå til offentlig skue på internettet, fordi andre havde videresendt billeder af min nøgne, naturlige krop? Svaret er højst sandsynligt: dårligt. Derfor skal du tage ansvar. Det er også vores ansvar, når børneporno bliver delt.

Opsummering:
Freja Skinnerup mener, at vi alle bør tage ansvar for deling af børneporno. Hun opfordrer til, at vi skal hjælpe hinanden med at bryde den onde cirkel.